Projekts

**Atbildes projekts Valsts kontrolei revīzijas lietā Nr.2.4.1-7/2016**

Valsts kontrolierei

E.Krūmiņai

Kopija:

Saeimas Publisko izdevumu

un revīzijas komisijas

priekšsēdētājam A.Bērziņam

*Par lietderības revīzijas “Budžeta vadības sistēmas efektivitāte:*

*1. daļa – budžeta plānošanas cikla efektivitātes izvērtējums”*

*sniegtajiem priekšlikumiem revīzijas lietā Nr.2.4.1-7/2016*

Ļ. cien. E.Krūmiņas k-dze!

 Ministru kabinets ir saņēmis un iepazinies ar Valsts kontroles 2018.gada 5.aprīļa vēstuli Nr.6-2.3.1e/296 “ Par lietderības revīzijā “Budžeta vadības sistēmas efektivitāte: 1. daļa – budžeta plānošanas cikla efektivitātes izvērtējums” sniegtajiem priekšlikumiem”(turpmāk – vēstule), un vēstulē izteikto aicinājumu atkārtoti izvērtēt un lemt par Valsts kontroles priekšlikumu ieviešanu.

 Atzīmējam, ka Ministru kabinets, izskatot Valsts kontroles revīzijas “Budžeta vadības sistēmas efektivitāte: 1.daļa – budžeta plānošanas cikla efektivitātes izvērtējums” ziņojumā izteiktos konstatējumus un secinājumus, ir iepazinies arī ar Finanšu ministrijas sniegto argumentāciju.

 Ministru kabineta 2018.gada 13.marta sēdē, izskatot atbildes projektu Saeimas Publisko izdevumu un revīzijas komisijai par Valsts kontroles veiktās lietderības revīzijas “Budžeta vadības sistēmas efektivitāte: 1.daļa – budžeta plānošanas cikla efektivitātes izvērtējums” rezultātiem (turpmāk – atbildes projekts Saeimas Publisko izdevumu un revīzijas komisijai), notika diskusija par Ministru kabinetam adresēto priekšlikumu ieviešanu, kuras laikā tika sniegts skaidrojums par izvēlēto budžeta veidošanas formātu un efektivitāti, uzklausīts Valsts kontroles pārstāvju viedoklis un, balstoties uz pieejamo informāciju un notikušo viedokļu apmaiņu, tika pieņemts Ministru kabineta lēmums (prot. Nr.15, 33.§).

 Ministru kabinets uzskata, ka Valsts kontroles revīzijas ziņojuma ietvaros Finanšu ministrijai adresēto ieteikumu ieviešana veicinās procesu pilnveidošanu un arvien labāku finanšu vadību. Ministru kabinets atzīmē, ka kopš atbildes projekta Saeimas Publisko izdevumu un revīzijas komisijai izskatīšanas Ministru kabineta sniegtais skaidrojums un pieņemtais lēmums nav mainījies.

Ministru prezidents M.Kučinskis

Iesniedzējs:

Finanšu ministra vietā –

Ministru prezidents M.Kučinskis